google/wiki40b huggingface dataset:
קארי סייץ

קארי סייץ (באנגלית: Kari Seitz; נולדה ב-2 בנובמבר 1970) היא שופטת כדורגל לשעבר אמריקאית. סייץ נחשבת לאחת השופטות המנוסות אי פעם, והיא האדם היחיד - גבר או אישה, ששפט בארבעה גביעי עולם שונים.

חייה

סייץ החלה את קריירת השיפוט שלה כבר בגיל 14, ועם הזמן עלתה בסולם הדרגות עד אשר הגיעה לשיפוט מקצועני ב-1998. את דרכה המקצוענית היא החלה בליגה האמריקאית לגברים, ה-MLS, וב-1999 כבר מונתה לשופטת בינלאומית על ידי פיפ"א. הטורניר הגדול הראשון שלה היה גביע העולם שנערך באותה שנה בארצות הברית, וסייץ זכתה לשפוט משחק אחד בין אוסטרליה לגאנה במסגרת שלב הבתים.
בשנת 2001, החלה סייץ לנהל משחקים במסגרת ליגת ה-WUSA, שהייתה לליגת הנשים הראשונה בעולם שבה כל השחקניות היו מקצועניות. בסוף העונה השנייה של הליגה, זכתה סייץ בפרס שופטת השנה ב-WUSA. בקיץ 2002, נבחרה סייץ לשפוט באליפות העולם לנערות שנערכה בפעם הראשונה אי פעם. במהלך הטורניר, היא זכתה לשפוט שני משחקים של נבחרת ברזיל, שבראשה שיחקו הכוכבות העתידיות -  מרטה וכריסטיאן רוזריה.
בגביע העולם שנערך ב-2003, כבר שפטה סייץ בשלושה משחקים. היא ניהלה שני משחקים במסגרת שלב הבתים ואת משחק רבע הגמר בין קנדה לסין. שנה לאחר מכן, היא שפטה בפעם הראשונה בחייה בטורניר הכדורגל האולימפי, כולל את המשחק על מדליית הארד בין גרמניה לשוודיה.
בשנת 2005, הייתה סייץ לשופטת הלא-אירופאית הראשונה אי פעם, שמנהלת משחק במסגרת אליפות אירופה לנשים. בטורניר עצמו, היא שפטה בשלושה משחקים - שניים בשלב הבתים (בהם משחק הפתיחה) ומשחק חצי הגמר בין נורווגיה לשוודיה. באותה שנה, היא אף זכתה בפרס נשיא פדרציית הכדורגל של ארצות הברית.
שנתיים אחר כך, בטורניר גביע העולם שנערך בסין, ניהלה סייץ שני משחקים בשלב הבתים, אך לא זכתה לשפוט בשלבי הנוקאאוט. בטורניר הכדורגל של אולימפיאדת בייג'ינג ב-2008, היא שפטה בשני משחקים - כולל רבע הגמר בין ברזיל לנורווגיה.
ב-2009, עם הקמת ליגת ה-WPS, החלה סייץ לשפוט בה. היא שפטה בגמר הפלייאוף בין סקיי בלו ללוס אנג'לס סול, במשחק שקבע את זהותה של אלופת הליגה. שנתיים לאחר מכן, בעונה הפעילה האחרונה של הליגה, חזרה סייץ למעמד גמר הפלייאוף ושפטה את המשחק בין ווסטרן ניו יורק פלאש לפילדלפיה אינדיפנדנס. בקיץ 2011, היא אף שפטה בפעם הרביעית והאחרונה שלה בטורניר גביע העולם. הטורניר עצמו התקיים בגרמניה, וסייץ ניהלה במהלכו שלושה משחקים, מתוכם המשחק על המקום השלישי בין שוודיה לצרפת.
ב-2012, שפטה סייץ בטורניר הגדול האחרון בקריירה הבינלאומית שלה. היה זה טורניר הכדורגל של אולימפיאדת לונדון, וסייץ התכבדה לנהל את משחק הפתיחה בין המאחרת בריטניה לניו זילנד. בנוסף, היא שפטה את משחק רבע הגמר בין צרפת לשוודיה.
באוקטובר 2013, לאחר ששפטה עונה אחת בליגת ה-NWSL וכשמאחוריה 28 שנות שיפוט, הודיעה סייץ על פרישתה. באמתחתה של סייץ למעלה ממאתיים משחקי ליגה, אלף משחקי מכללות, ומעל חמישים משחקים בהם שפטה את נבחרת ארצות הברית. במהלך הקריירה שלה שפטה סייץ 45 נבחרות לאומיות שונות, והיא האדם היחיד ששפט בשלוש אליפויות יבשתיות שונות - צפון אמריקה, אירופה ואסיה.
ברנהרד זקלס

חייו

ברנרד זקלס נולד ב-1872 בפרנקפורט. הוא למד הלחנה אצל איוון קנור (Iwan Knorr), תזמור אצל אנגלברט הומפרדינק ופסנתר אצל לזרו עוזיאלי (Lazzaro Uzielli). בשנים 94–1893 שימש קאפלמייסטר בבית האופרה בהיידלברג ובשנים 96–1895 בתיאטרון העירוני במיינץ. ב-1896 היה למורה בקונסרבטוריון הוך למוזיקה בפרנקפורט; כאן יזם ב-1928 את פתיחת הקורס האקדמי הראשון בג'אז באירופה מאז ומעולם, בהדרכת מתיאש שייבר, על אף התנגדות נמרצת מצד חוגי השמרנים. זקלס ניהל את הקונסרבטוריון בשנים 1923 עד 1933. בין תלמידי ההלחנה שלו היו פאול הינדמית, רודי שטפאן, תאודור אדורנו, מקס רודולף וארנסט טוך. הוא היה מראשוני האקדמאים היהודים שאיבדו את משרתם עם עליית הנאצים לשלטון וחקיקת החוק לשיקום שירות המדינה המקצועי. זקלס מת ב-1934 בעיר הולדתו פרנקפורט, בגיל 62.

יצירתו

סגנון יצירתו של זקלס היה רומנטי מאוחר והושפע מברהמס. ביצירותיו הווקאליות המוקדמות השתמש בנושאים ובטקסטים סלאביים ומזרחיים. בכתיבתו האינסטרומנטאלית פיתח את צורת המיניאטורה. בשנות ה-20' של המאה ה-20 תרם להתפתחות הסגנון הנאו-בארוקי בכתיבת פוגות ופסאקאליות.
זלמן שפירו

ביוגרפיה

שפירו נולד בעיר קנטון שבאוהיו, בן למשפחה יהודית אורתודוקסית, ולו קרובי משפחה שניספו בשואה באירופה. שפירו גדל בניו ג'רזי. סיים תואר ראשון, שני ושלישי בכימיה באוניברסיטת ג'ונס הופקינס ולאחר מכן עבר לגור בפיטסבורג, שם החל לעבוד בחברת וסטינגהאוס ובפיתוח דלק גרעיני בחברת חשמל מקומית. ב-1957 ייסד את חברת NUMEC‏ שעסקה בפיתוח ושימוש בדלק גרעיני בעיר אפולו שבפנסילבניה.
שפירו רשם 15 פטנטים, ביניהם ב-2009 פטנט על הוזלת עלות ייצור יהלומים.

פרשת אפולו

חברת NUMEC הייתה בין הראשונות שסיפקה דלק לשימוש בכורים גרעיניים. לאחר שהחברה החלה לאחסן אורניום מועשר, התברר כי בין 90–270 ק"ג חסרים ומאמצים לאתר את החומר נכשלו. בעקבות כך שילמה החברה 834,000 דולר לוועדה לאנרגיה אטומית של ארצות הברית.
מכיוון ששפירו היה ידוע כציוני, עלה החשד שהאורניום הועבר לישראל, שפיתחה באותן שנים את הכור האטומי בדימונה. דווח שרפי איתן, ששירת אז במוסד, ביקר במפעל של שפירו בספטמבר 1968. פרשה זאת נקראה פרשת אפולו .

חיים אישיים

שפירו היה נשוי לאבלין גרינברג (נישאו ב-1945) ואב לשלושה ילדים. היה נשיא ארגון ציוני אמריקה בעירו פיטסבורג. שפירו ואשתו קיבלו ב-2008 פרס הוקרה על תרומתם לקהילה היהודית במשך 60 שנה. הוא הלך לעולמו ב-16 ביולי 2016.
מכתש קרחוני

מכתש קרחוני – הוא שקע עמוק ועגול בסלע שנוצר כתוצאה מפעילות סחיפה של מימי הפשרת קרחונים.

התהוות

מים מהפשרת קרחון נוצרים בתחתית הקרחון (Subglacial - תַּת קַרְחוֹנִי) כתוצאה מפעילות גאותרמית (כפי שמתרחש למשל באיסלנד) או מהחיכוך של הקרחון הנע בפני הקרקע הסלעיים; או על פני הקרחון (Supraglacial) מהפשרה של שלג וקרח כתוצאה מהתחממות האוויר כאשר הקרחון זורם לאזורים נמוכים שהם חמים יותר מאשר במקום בו נוצר. המים שנוצרים על פני הקרחון זורמים על פניו בנקיקים שחתרו בו כשהם נושאים עימם סחופת של חצץ, אבנים ואפילו סלעים עד שהם מגיעים לבְּקִיעַ בקרחון (Crevasse) שנוצר כתוצאה משינוי מהירות הקרחון (למשל אם החלק הקדמי של הקרחון הגיע למדרון תלול יותר) ונשפכים דרכו לתחתית הקרחון, תופעה המכונה Moulin (מצרפתית טחנה) ובעברית "מַכְתֶּשֶׁת קַרְחוֹן". מים אלה מצטרפים למים שהיו בתחתית הקרחון על מנת ליצור שכבת מים שעליה הקרחון צף. שכבת מים זו מצויה בלחץ עצום של משקל הקרחון שמעליה, ולכן כאשר המים נתקלים במכשול נוצרת מאחוריו מערבולת שבה המים נעים במהירות של עד 200 קילומטרים לשעה. החצץ, האבנים והסלעים המצויים במים מסתחררים במערבולת. אם הם עשויים מחומר קשה יותר מהקרקעית הם שוחקים אותה תוך כדי יצירת מכתש עגול שהולך ומעמיק. תופעה זו של יצירת בור בקרקע סלעית כתוצאה ממערבולות קיימת גם בנהרות ובחופי הים והיא מכונה במקרה זה אמבטה. ההבדל הוא בגודל ובעומק. רק מים המצויים בלחץ של הקרחון מעליהם מסוגלים לשחוק את הסלע בעוצמה כזו. המכתש נחשף לאחר נסיגת הקרחונים, ולכן קיומם של מכתשים קרחוניים היא עדות לתחום אליו הגיעו קרחונים בעבר.

אתרים ידועים

המקום הידוע ביותר בו ניתן לראות מכתשים קרחוניים הוא גן הקרחון (GletscherGarten) בלוצרן שבשווייץ, מקום בו יש 32 מכתשים קרחוניים. קוטרו של הגדול בהם הוא 8 מטרים ועומקו 9 מטרים. מקומות נוספים מצויים בגרמניה, בעיירה וילר אם אלגאו (Weiler im Allgäu) ובגן הסלעים של גומרן (Gommern) שבסקסוניה אנהלט; בנורווגיה, בשוודיה (שם הם מכונים jättegryta); בפינלנד (hiidenkirnu - ערוץ מחבצת החמאה) ובאי מוס (Moss) בארצות הברית.
משכנא

משכנא היה יישוב יהודי בתקופת בית שני, המשנה והתלמוד, בגליל התחתון, אשר שכן על אם הדרך בין שתי ערי הגליל המרכזיות באותה עת, טבריה וציפורי, בסמוך למחלף גולני של ימינו.
שם היישוב השתמר בשם החורבה הנמצאת מצפון למחלף גולני, ח'רבת מסכנה, שעל שמה נקרא צומת גולני טרם מלחמת העצמאות ("צומת מסכנה").

תולדות העיר

היישוב נזכר מספר פעמים בתלמוד הירושלמי, בין היתר בקשר להיותו ממוקם פחות או יותר באמצע הדרך שבין טבריה לציפורי, ואכן, לצד החורבה נותרו עד ימינו שרידים של הדרך הרומית העתיקה שחצתה את הגליל התחתון.
כך, לדוגמה, מובאת בתלמוד המחשה למשל "תעזבנו יום יעזבך יומיים", תוך אזכור היישוב: "לשנים שיצאו אחד מטבריא ואחד מציפורין ופגעו זה בזה בחדא משכנא, לא הספיקו לפרוש זה מזה עד שהלך זה מיל וזה מיל נמצאו רחוקין זה מזה שני מילין"‏.
היישוב נזכר לעניין העדפת בית דין בטבריה על פני בית דין בציפורי: "זה אומר בטיבריא וזה אומר בציפורי, באינון דהוון יתיבין בחדא משכנא, מן הכא להכא שבעה מילין מן הכא להכא תשעה מילין"‏.
היישוב נזכר בזכות חכמיו, שבהם רבי חנניה משכני‏ ורבי יוחנן משכני‏.
אז'אקסיו (כדורגל)

היסטוריה

המועדון נוסד בשנת 1910. עד שנת 1965 המועדון היה מועדון חובבים ושיחק בליגה של קורסיקה. בעונת 1965/1966 המועדון הפך למועדון מקצוענים ועבר לשחק בליגה השנייה בצרפת. בעונה זו הגיע להישג השיא שלו בגביע הצרפתי, שלב רבע הגמר והפסיד לקבוצת נאנט.
בסוף עונת 1966/1967 הגיע למקום הראשון בליגה השנייה בצרפת ועלה בפעם הראשונה לליגת העל הצרפתית. המועדון שיחק 7 עונות ברציפות בליגת העל הצרפתית. בעונת 1971/1972 הגיע לשמינית גמר הגביע הצרפתי והפסיד לקבוצת בסטיה. בסוף עונת 1972/1973 הגיע למקום 20 ואחרון בליגת העל הצרפתית וירד לליגה השנייה.
המועדון שיחק עונה אחת בליגה השנייה. בעונה זו הגיע לשלב שמינית גמר הגביע הצרפתי והפסיד לקבוצת סושו.
בסוף העונה ירד מהליגה השנייה לליגה השלישית בצרפת. המועדון שיחק בליגה השלישית עד עונת 1997/1998 שבסופה הגיע למקום הראשון בליגה ועלה לליגה השנייה.
המועדון שיחק בליגה השנייה 4 עונות. בסוף עונת 2001/2002 הגיע למקום הראשון בליגה השנייה ועלה לליגת העל הצרפתית בפעם השנייה. המועדון שיחק 4 עונות בליגת העל הצרפתית. בסוף עונת 2005/2006 הגיע למקום 18 מתוך 20 בליגה וירד לליגה השנייה. בעונה זו הגיע לרבע גמר גביע הליגה הצרפתית והפסיד לקבוצת מונפלייה.
המועדון שיחק בליגה השנייה 5 עונות. בעונת 2008/2009 הגיע לשמינית גמר הגביע הצרפתי והפסיד לקבוצת מונקו. בסוף עונת 2010/2011 הגיע למקום השני בליגה השנייה ועלה לליגת העל הצרפתית בפעם השלישית. בעונה זו הגיע לשמינית גמר גביע הליגה הצרפתית והפסיד לקבוצת מונפלייה. המועדון שיחק 3 עונות  ברציפות בליגת העל הצרפתית מעונת 2011/2012 ועד עונת 2013/2014 שבסופה ירד לליגה השנייה.
שדה סגור אלגברית

שדה סגור אלגברית הוא שדה, שאין לו הרחבות אלגבריות לא טריוויאליות. לכל שדה  יש סגור אלגברי, שהוא השדה הסגור אלגברית הקטן ביותר המכיל את . זוהי ההרחבה האלגברית היחידה של , עד כדי איזומורפיזם, שהיא סגורה אלגברית. לפי משפט של ארנסט שטייניץ, מכל עוצמה שאינה בת מניה ומכל מאפיין יש שדה סגור אלגברית יחיד.

דוגמאות

לפי המשפט היסודי של האלגברה, שדה המספרים המרוכבים סגור אלגברית. זהו הסגור האלגברי של שדה המספרים הממשיים. הסגור האלגברי של שדה המספרים הרציונליים (ולכן של כל שדה מספרים אחר) נקרא שדה המספרים האלגבריים. 
הסגור האלגברי של שדה סופי ממאפיין  הוא האיחוד של כל השדות הסופיים מאותו מאפיין. לשדה המתקבל קוראים לפעמים .

חשיבות גאומטרית

בגאומטריה אלגברית, כאשר חוקרים מערכות משוואות מנקודת מבט גאומטרית, עובדים תמיד מעל שדה סגור אלגברית; גישה זו מסירה את ההפרעות האריתמטיות (שנובעות מאי-קיום שורשים לפולינומים או למערכות של פולינומים), ומותירה רק את האופי הגאומטרי שלהם. לדוגמה, כאשר עוסקים במספרים רציונליים, הקו הישר  אינו נחתך עם המעגל  (משום שנקודות החיתוך  אינן רציונליות). שתי נקודות החיתוך מופיעות כאשר עוברים לסגור האלגברי.
אלינור אוסטרום

קורות חיים והשכלה

אוסטרום נולדה בלוס אנג'לס, כבת יחידה לאב יהודי, מעצב תפאורה, ולאם פרוטסטנטית, מוזיקאית. הוריה נפרדה בהיותה צעירה יחסית. אוסטרום מתארת עצמה כמי שגדלה בתקופת השפל הכלכלי כבת להורים שעסקו באמנות כ"ילדה ענייה". במהלך לימודיה בבית הספר התיכון הצטרפה למועדון הוויכוחים, התנסות שהשפיעה על האופן בו התפתחה בהמשך. שם נוכחה כי לכל מדיניות ציבורית יש יותר מצד אחד וכי כדי לשכנע יש להציג נימוקים טובים.
היא סיימה לימודי תואר ראשון בהצטיינות במדע המדינה באוניברסיטת קליפורניה בלוס אנג'לס בשנת 1954 אך היותה אשה הקשה עליה למצוא תעסוקה שהלמה את כישוריה. לאחר זמן מה הצליחה להתמנות כעוזרת למנהל כוח אדם בחברה שעד אז העסיקה נשים בתפקידי פקידות ומזכירות בלבד. תפקיד זה עודד אותה להמשיך לרכוש השכלה, והיא סיימה לימודי מוסמך בשנת 1962 ולימודי דוקטורט במדע המדינה בשנת 1965, באותה אוניברסיטה.
ב-1963 נישאה לוינסנט אוסטרום, חוקר בתחום מדעי המדינה באוניברסיטת קליפורניה. שניהם היו מעורבים במחקר שעסק בשאלת ניצול מקורות המים על ידי הממשל שמסקנותיו השפיעו על חשיבתה של אוסטרום בהמשך דרכה המקצועית. המלצותיו של המחקר גרמו לקונפליקט בינם לבין הגוף הממשלתי שהזמין אותו, ואוסטרום ובעלה עזבו את אוניברסיטת קליפורניה ועברו לאינדיאנה, שם הצטרפו לסגל של אוניברסיטת אינדיאנה בה פיתחו את חייהם המקצועיים.
אוסטרום אובחנה כחולה בסרטן הלבלב באוקטובר 2011. במשך שנת חייה האחרונה המשיכה לכתוב וללמד עד לשבועות האחרונים לחייה.

קריירה מקצועית

בעקבות מחקרי שדה אוסטרום הייתה למומחית בתחום יוזמה קולקטיבית, אמון ומשאבי הכלל. גישתה המוסדית לנושאי מדיניות ציבורית זכתה להכרה כגישה נפרדת בתחום תאוריית הבחירה הציבורית. היא חיברה ספרים רבים בתחום התאוריה הארגונית, מדע המדינה ומנהל ציבורי.
אוסטרום שימשה כיועצת מדעית בכירה לגופים של האו"ם בנושאי שמירה על משאבים. היא הייתה חברה באקדמיה הלאומית למדעים (ארצות הברית) ונשיאת הארגון האמריקאי למדעי המדינה. בשנת 1999 הייתה האישה הראשונה שקיבלה את פרס הנורווגי היוקרתי על שם ג'והן סקיט במדעי המדינה. היא זכתה בפרסים שונים נוספים כאשר לעיתים הייתה האישה הראשונה לזכות בהם, ובשנת 2012 הייתה בין 100 האנשים בעלי ההשפעה הרבה ביותר של הטיים.

הזכייה בפרס נובל

ב-2009 אוסטרום הפכה לאישה הראשונה שזכתה בפרס נובל לכלכלה. היא התחלקה בפרס עם אוליבר ויליאמסון שקיבל את הפרס עבור מחקרים בתחומים אחרים. האקדמיה המלכותית השוודית למדעים ציינה את תרומתה לממשל כלכלי ואת מחקריה שהוכיחו שרכוש ציבורי יכול להיות מנוהל בהצלחה על ידי הקבוצות המשתמשות בו במקום על ידי המדינה או באמצעות הפרטה. טיעוניה אלה אתגרו את העמדות הקונבנציונליות בתחום.
כפי שעשתה גם בפעמים קודמות בהן זכתה בפרסים כספיים, גם הפעם אוסטרום תרמה את כספי הפרס לסדנה בתחום עבודתה אותה היא ייסדה בתחילת דרכה באוניברסיטת אינדיאנה.
חגיגה לעיניים

עלילה

במרכז עלילת הסרט עומד משורר כושל בשם י.ש. הכהן אשר מגיע לעיירה נידחת בגליל בכוונה להתאבד. תושבי העיירה מצילים אותו, אך עד מהרה מגלה המורה לספרות אלישע (דורי בן זאב) ביישוב ספר שירים ומחליט כי מדובר במשורר לאומי חשוב, אשר עם התאבדותו היישוב יהפוך לאתר עלייה לרגל. תושבי העיירה מחליטים לכלוא את המשורר ולהובילו להתאבדות. בסוף הסרט המשורר מתאבד. הסרט הוא אלגוריה על חברה שרוצה לכפות על הפרט להקריב את עצמו למענה.
אסטרטגיית אוכף

אסטרטגיית אוכף (Straddle Strategy) היא אחת מהאסטרטגיות המקובלות בהשקעה בשוק ההון. את אסטרטגיית האוכף מבצעים באחד האופנים הבאים: קניית אוכף או מכירת אוכף.

אסְטְרָטֶגְיַת קניית אוּכָּף (long straddle strategy)

אסטרטגיה שבה נעשית קניה של אופציות רכש ואופציות מכר, כאשר תאריך הפקיעה ומחיר המימוש של האופציות זהים.
אסטרטגייה זו מתאימה למצב שוק תנודתי, כאשר מעריכים שצפויה להתרחש תנועה חדה בשוק, אך לא יודעים להעריך לאיזה כיוון. לצורך יצירת אסטרטגיה זו נדרש המשקיע לתשלום ראשוני לצורך קניית האופציות. עם זאת, אם ההערכה נכונה, והשוק תנודתי האסטרטגייה תיצור רווח.
יתרונות האסטרטגיה: הרווחים יכולים להיות בלתי מוגבלים. ההפסדים יהיו מוגבלים לעלות רכישת האופציות.
חסרונות האסטרטגיה: מאחר שטווחי הכיסוי של האסטרטגייה רחוקים יחסית - אחוזי ההצלחה אינם גבוהים בדרך כלל, וגם במקרה של רווח, הרי שאינו גבוה משום שרק לעיתים רחוקות מבצע השוק תנודתיות חדה עד למועד הפקיעה.

אסְטרטגְיַת מכירת אוּכָּף (short straddle strategy)

אסטרטגיה שבה נעשית כתיבה של אופציות רכש ואופציות מכר, כאשר תאריך הפקיעה ומחיר המימוש של האופציות זהים.
אסטרטגייה זו מתאימה למצב שוק יציב, כאשר מעריכים שלא צפויה להתרחש תנועה חדה בשוק. ביצירת אסטרטגיה זו גובה המשקיע תשלום ראשוני מכתיבת האופציות. האסטרטגייה מאפשרת להישאר במצב של רווח כל עוד השוק לא מבצע תנועה חדה לאחד הכיוונים. במידה והשוק נע לקצוות - האסטרטגייה תיצור הפסד.
יתרונות האסטרטגיה: כל עוד השוק יציב, או שנכס הבסיס נסחר ביציבות - נוצר רווח. לעיתים תספיק תקופה קצרה של מספר שבועות של יציבות על מנת לקבוע שנוצרו רווחים, וזאת משום שמחירי האופציות נשחקים מהר, ועל ידי כך ניתן לרכוש את האופציות שנמכרו במחיר נמוך (=סגירת פוזיציה).
חסרונות האסטרטגיה: הרווח הנוצר הוא מוגבל. ההפסד העשוי להיווצר אינו מוגבל.
מאזני משפט

מאזני משפט הוא כתב עת משפטי, שיוצא לאור על ידי בית הספר למשפטים במכללה האקדמית נתניה.
כתב העת עוסק בנושאים משפטיים מגוונים ויוצא לאור פעם בשנה או שנתיים. בראש המערכת עומד עורך הנמנה עם סגל הפנים של בית הספר למשפטים. חברי המערכת הם סטודנטים במכללה. המאמרים המתפרסמים בכתב העת עוברים ביקורת עמיתים.
כתב העת "מאזני משפט" שם לו למטרה לשמש במה שתקשר בין עולם האקדמיה המשפטית, לבין עולם המעש – השופטים, ציבור עורכי הדין והרגולטורים.
כתב העת נוסד בשנת 2000 על ידי פרופ' סיני דויטש, דיקן בית הספר למשפטים ועל ידי פרופ' הדרה בר-מור, סגנית הדיקן.
כתב העת מאפשר לקוראיו גישה חופשית לגרסה מקוונת ובטקסט מלא של כל המאמרים היוצאים לאור, וניתן לקוראם באתר כתב העת ובמאגרי המידע המשפטיים.
עד כה ראו אור אחד עשר כרכים של כתב העת מאזני-משפט. בשלושת הכרכים הראשונים שימשה פרופ' הדרה בר-מור כעורכת; בכרך ד' כיהן נשיא בית המשפט העליון, אהרן ברק, כיו"ר המערכת; פרופ' ישראל גילת ערך את הכרכים ד'-ה'; בכרכים ו'-ח' שימש ד"ר שוקי שגב כעורך; כרכים ט' עד יא נערכו על ידי ד"ר שרונה אהרוני-גולדנברג.
רכב RV

רכב RV (באנגלית: Recreational Vehicle) הוא מונח המשמש לתיאור כלי רכב גדול בו הנוסעים יכולים לגור באופן זמני בעודם נמצאים הרחק מהבית. בעוד שרכבי RV מיועדים בעיקר עבור משפחות שמעוניינות לערוך חופשות קצרות יחד באזורים בהם ניתן לחנות את רכב ה-RV באתר קמפינג, ישנם כיום גם לא מעט אנשים, ובמיוחד גמלאים, אשר בוחרים לגור ברכבי ה-RV באופן קבוע (לדוגמה, גמלאים בארצות הברית שיכולים באופן זה לגור באקלים נוח יחסית בדרום ארצות הברית במהלך החורף ולהיות בקרבת בני משפחתם באזור צפון ארצות הברית במהלך הקיץ).
רכב RV מכיל בדרך כלל לכל הפחות מיטה, שולחן, פינת אוכל, ואזורי אחסון. רכבי ה-RV הגדולים יותר מכילים בדרך כלל גם חדרי אמבטיה, מקררים, סלון, חדרי שינה, וכו'. רכבי RV מפוארים במיוחד יכולים לעלות בין 100 אלף דולרים עד מיליון דולרים.
בדרך כלל רכבי ה-RV נשארים רוב הזמן באתרי הקמפינג אשר מכילים התקנים אותם ניתן לחבר לרכב ה-RV, כגון חיבור לחשמל, למים ולביוב, כמו גם חיבור לטלוויזיה בכבלים ולאינטרנט אלחוטי.
היתרונות העיקריים של רכבי ה-RV הם שלא צריכים יותר להעביר את הציוד האישי שלוקחים לחופשה פנימה והחוצה מחדרי המלון, לא צריך יותר לשכור חדרים בבתי מלון לאורך הטיול, וניתן להכין ארוחות מתוך רכב ה-RV במקום לאכול כל העת במסעדות לאורך הדרך. במקביל, רכבי RV מספקים חדרי מגורים מאורגנים יותר אשר מוגנים יותר מפני תנאי מזג האוויר בהשוואה לאוהלים (שמהווים את החלופה העיקרית לרכבי RV בקרב מטיילים שבוחרים לעשות קמפינג).
החסרונות העיקריים של רכבי ה-RV הם צריכת דלק גבוהה למדיי, אין שירות חדרים כפי שקיים בחדרי המלון, ועשוי להיות קושי מסוים עבור חלק מהנהגים בנהיגה ברכבי ה-RV הגדולים ביותר.
יש אנשים הבוחרים לגור ברכבי RV משום שאין להם מספיק כסף לרכוש בית. ישנם גם אנשים שהפכו טנדרים, או כלי רכב אחרים כגון אמבולנסים ואוטובוסים של בתי ספר לרכבי RV.
בלסמיק

בלסמיק הוא כלי גרפי קטן שנוצר כדי לשרטט את ממשק המשתמש, לאתרי אינטרנט, שולחן עבודה, יישומים ניידים וכדומה.
הממשק מאפשר גרירה והצבה של רכיבים בצורה פשוטה. לא ניתן ליצור רכיבים חדשים, אלו רכיבים קיימים שיש להישען עליהם.
בלסמיק הוקמה במרץ 2008 על ידי פלדי גיליצוני, לשעבר מהנדס תוכנה בכיר בחברת Adobe. הבלסמיק מוקאפ הושק ביוני 2008 בגרסה מבוססת Web.
ב-2011 בלסמיק הרוויחה קרוב ל-5 מיליון דולר ממכירות.
הסביבה של בלסמיק אינטואיטיבית וקלה לשימוש ומציעה מגוון רחב של רכיבים קיימים לשימוש מהיר, באמצעות פעולות של גרירה והצבה.
הרכיבים הקיימים מאפשרים למשתמש ליצור אב טיפוס המשורטט על גבי במה על מנת לעצב ממשק משתמש חדש לגמרי.
החיים בזמן מלחמה

עלילת הסרט

הסרט עוקב אחר שלוש האחיות מ"אושר": טריש (אליסון ג'ני), ג'וי (שירלי הנדרסון) והלן (אלי שידי).
מאז עלילת "אושר" ג'וי התחתנה עם שכנה של אחותה הלן, אלן, הממשיך להתמודד עם הדחף שלו לשיחות הטרדה טלפוניות.
טריש ממשיכה לגדל את שלושת ילדיה, בילי (שנמצא כבר באוניברסיטה), טימי וקול. היא התחילה לצאת עם הגרוש הטרי הארוי ויינר, בתקווה שהוא הגון. בעלה לשעבר של טריש, ביל (קירן היינדס) שוחרר מבית הכלא אחרי מאסרו על התעללות מינית בילדים, והוא בדרכו לפלורידה כדי לבקר ולראות איך משפחתו, במיוחד בנו הבכור, מתמודדים עם החיים.
הוא מוצא נחמה קצרה בסטוץ של לילה אחד עם ז'קלין, המתארת את עצמה כ"מפלצת" המלאה בבדידות ושנאה עצמית כמוהו, אך מסלקת אותו בבוקר שלמחרת אחרי שתופסת אותו גונב את כספה מהארנק.
הבן האמצעי של טריש, טימי מתכונן לבר מצווה שלו בניסיון לפענח מה המשמעות של להפוך לגבר. טריש שנים מספרת לטימי וקול שביל מת, כדי להימנע מלספר להם שהוא פדופיל.
אך בכל זאת, טימי מגלה את האמת וכועס על אימו על כך ששיקרה לו. כשהוא התחיל לשאול אותה על מכניקת האונס טריש אומרת לו להעז לצעוק ברגע שגבר יגע בו.
בינתיים, ג'וי לוקחת הפסקה מאלן, ונוסעת לפלורידה כדי לבלות זמן עם טריש. היא מתחילה לקבל חזיונות של אנדי (בן זוג לשעבר שהתאבד בעקבות פרידתם).
היא נוסעת בקצרה לקליפורניה לבקר את אחותה הלן, שנהפכה לתסריטאית מצליחה, ומתקשרת לבעלה (אלן) להודיע שהיא חוזרת הביתה, בזמן זה הצופים רואים שאלן התאבד על ידי יריית כדור בראשו. היא חוזרת לפלורידה כדי להינכח בבר המצווה של טימי.
בזמן זה, ביל מתגנב לביתה של טריש כדי לקבל את הכתובת של בילי, ומפתיע את בילי בביקור לא צפוי בו הם מדברים על עברם ועל הזמן בו שהה ביל בכלא. בפרט, ביל שואל את בנו שאלות בוטות לגבי חיי המין שלו. ביל מבקש את סליחתו של בילי אך מסרב לענות ואומר לאביו כי המעשים שהוא עשה הם בלתי נסלחים. ביל לאחר מכן נעלם שוב עם הידיעה המרגיעה כי בילי לא יהיה כמוהו.
הארוי מביא את בנו המבוגר מארק לארוחת ערב אצל טריש, שם הוא וטריש עושים הכרות בין כולם.
לפי בקשתו של טימי הארוי עולה לחדרו כדי לנהל איתו שיחה ובשיחה טימי שואל את הארוי בגלוי האם הוא גיי או פדופיל. הארוי מכחיש את היותו שניהם, וחושד כי טימי עבר התעללות ומחליט לנחם אותו בנגיעה בכתפו עם ידו וחיבוקו של טימי המפוחד. טימי נזכר במה שאימו אמרה לו ומתחיל לצעוק. טריש האמינה כי הארוי ניסה להטריד את טימי ונפרדת ממנו.
טימי חוגג את הבר מצווה, שבמהלכה מקבלת ג'וי חזיונות של אנדי ואז של אלן, המעודד אותה להתאבד כמו שהוא עשה אך היא מסרבת ומגרשת אותו מחייה.
טימי עוזב את הקבלה כדי למצוא את מארק, הבן של הארוי. הוא מתחנן בפני מארק כדי שיסלח לו על הטעויות שלו לפני הבר מצווה. מארק סולח לו אך מציין כי מחוות כאלו הן חסרות משמעות. טימי אחרי זה אומר שכל מה שהוא רצה זה את אביו ובזמן זה ביל מופיע ברקע כמו החיזיון של אנדי, אך ממשיך ללכת עד שאינו נראה עוד במסך בסיומו של הסרט.
ברית (מקרא)

בְּרִית מקראית הוא הסכם המתועד בתנ"ך, כתב הקודש המרכזי של היהדות ושל הנצרות (על אף שהנוצרים מחשיבים גם את הברית החדשה לקדושה והיהודים לא). המילה מופיעה במקרא 283 פעמים. כל הדתות האברהמיות מאמינות בקדושת הברית המקראית ובהתגשמותה. המילה המקבילה בתרגום השבעים ובברית החדשה ביוונית היא διαθήκη ("דִיאַתֶקֶה").
הברית יכולה להיות בין אלוהים לבין אדם, בין שני עמים, בין עם לאדם או בין שני אנשים. 
בתאולוגיה ובלימודי המקרא, המילה "ברית" מציינת, עקרונית, כל הסכם שנעשה בין אלוהים לבין בני ישראל ולגרים שלהם במקרא. יסוד האמונה הנוצרית הוא שהברית החדשה היא המשכה והתגשמותה של הברית המקראית עם ישראל.

בריתות מותנות ובריתות שאינן מותנות

על אף שבריתות במזרח הקדום יכולות היו להיות דו־צדדיות (כדוגמת הסכמים בין החתים לבין המצרים), בריתות בתורה היו לרוב חד־צדדיות. עם זאת, בריתות יכולות היו להיות מותנות או בלתי מותנות בתורה. נראה שלחלק מהבריתות היה מבנה של אמנת ריבונות שלה יש תנאים שחייבים להתממש על ידי שני הצדדים, אך בריתות אחרות חסרות כל תנאי ומייצגות מתנה אלוהית או רישיון אלוהי. דוגמה לכך היא הברית עם אברהם שיכולה לכלול בריתות מותנות ובלתי מותנות.

הברית עם יצחק

הברית האברהמית של יצחק לא נכללה לכל צאצאי יצחק. מיצחק הברית הועברה ליעקב ומיעקב הברית עברה ליוסף ומשם לבנו אפרים, כך שבעוד שנובא שהמשיח יבוא מיהודה בן יעקב, כלומר העם היהודי נשאר עם בנו של אפרים. עם זאת, אנשי אפרים הובסו על ידי האשורים ב־722 לפנה״ס והוגלו בסיסטמטיות בתוך האימפריה האשורית, כך שזהותם המודרנית אבדה. קבוצות רבות ניסו להזדהות כבני אפרים. עם זאת, רבות מקבוצות אלו באמריקה, בריטניה ואוסטרליה אינן מתאימות למיקום המצוין בברית האברהמית.
קומארובקה פודלאסקה

תולדות היישוב

היישוב נוסד בשנת 1672 כיישוב בבעלות פרטית, בו התקיימו ירידים. בחלוקת פולין השלישית, בשנת 1795, נכלל היישוב בתחום אוסטריה, ובשנת 1815 נכלל בתחום פולין הקונגרסאית. בתקופת הרפובליקה הפולנית השנייה היה הכפרי במעמד עירוני.

יהודי קומארובקה פודלאסקה

בשנת 1921 נמנו ביישוב 412 יהודים, קרוב למחצית מתושביו, והתקיימו בו בית מדרש ובית עלמין. בפרוץ מלחמת העולם השנייה הופצץ היישוב קשות בידי הגרמנים, ונכבש על ידם כעבור מספר ימים. בימים הראשונים לכיבוש החלו הגרמנים בביצוע מעשי התעללות ושוד בקרב יהודי הכפר, בסיוע תושביו הפולנים, תוך חטיפת היהודים לעבודות כפייה מפרכות.
בשנת 1941 הובאו לכפר מגורשים יהודים מיישובי הסביבה, ויהודי הכפר התגייסו לעזרתם, הגם שרבים מהם מתו ממגיפות וממחלות, הואיל והגרמנים אסרו על הרופאים היהודים בכפר לטפל בחולים.
בקיץ 1942 גורשו כל יהודי היישוב לגטו מיינדזיז'ץ פודלאסקי, תוך רצח חלקם בדרך בידי שוטרים גרמנים ופולנים. כעבור כחודש וחצי שולחו יהודי היישוב מהגטו למחנה ההשמדה טרבלינקה.
כמה עשרות בודדות של יהודים בעלי מלאכה שעוד הושארו בקומארובקה פודלאסקי רוכזו בבית מוקף גדר תיל, והועסקו בעבודות כפייה, במהלכן הוכו והשופלו. ב-20 בנובמבר 1942 גורשו גם הם לגטו מיינדזיז'ץ פודלאסקי, ומשם שולחו למיידנק עם חיסול הגטו, באפריל 1943.
בית הישימות

בֵּית הַיְשִׁמוֹת הייתה עיר מקראית בערבות מואב, אשר המשיכה להתקיים בתקופת בית שני, המשנה והתלמוד.
היישוב נזכר לראשונה בספר במדבר בתיאור נדודי בני ישראל במדבר, כתחנה אחרונה לפני הכניסה לארץ כנען: "וַיַּחֲנוּ עַל-הַיַּרְדֵּן מִבֵּית הַיְשִׁמֹת עַד אָבֵל הַשִּׁטִּים בְּעַרְבֹת מוֹאָב".
לאחר מכן, נזכרת העיר בספר יהושע בנחלת שבט ראובן: "וְעַד יָם הָעֲרָבָה יָם הַמֶּלַח מִזְרָחָה דֶּרֶךְ בֵּית הַיְשִׁמוֹת", וכן: "וּבֵית פְּעוֹר וְאַשְׁדּוֹת הַפִּסְגָּה וּבֵית הַיְשִׁמוֹת".
בימי המרד הגדול נזכר היישוב בצורה היוונית "איסימות" בכתבי יוסף בן מתתיהו, כאחת הערים היהודיות שנפלו בידי הרומאים בעת כיבוש עבר הירדן.
אוסביוס באונומסטיקון (תחילת המאה ה-4 לספירה) מזכיר כי העיר הייתה נושבת בתקופתו, ומציין את מיקומה - 15 ק"מ דרומית ליריחו.
בתלמוד הירושלמי צוין כי המרחק בין "בית הישימות" לבין אבל השיטים היה 12 מיל.
היישוב נזכר בסיפור מעשה בתלמוד הבבלי.
יש שזיהו את בית הישימות עם ח'רבת סוויימה, הנמצאת כארבעה ק"מ מזרחית לנהר הירדן, וכשני ק"מ צפונית-מזרחית לים המלח. באתר נמצאו שרידים החל מהתקופה הרומית, ולכן, סבורים החוקרים כי העיר המקראית שכנה בתל הנמצא כחמישה ק"מ מזרחית לחורבה (ומכונה "תל אלעט'ימה" - תל הגדולה), בו נתגלו ממצאים החל מהתקופה הכלקוליתית, ובעיקר מן התקופה הישראלית.
נראה כי מקור שם היישוב הוא במילה העברית "יְשִׁימוֹן", המתארת שטח מדברי כגון זה בו שכנה העיר.